वैश्वीकरण के युग में नव-उपनिवेशन के बावजूद स्वाधीनता की नई उमंग को कई तरह से महिमामंडित किया जाता है। अब लोगों का अपने रोजमर्रा के जीवन पर पहले से ज्यादा नियंत्रण है, ज्यादा व्यक्तिगत स्वाधीनता है। खुले बाजार में सरकारी अधिकारियों पर निर्भरता कम हुई है। आय वृद्धि व्यक्तियों को अधिक शिक्षित, कुशल और जागरूक बनाती है। अब जन आंदोलनों के लिए जगह सिकुड़ गई है। व्यापार, इसमें अधिक से अधिक भागीदारी और पैसा बनाना ही स्वाधीनता की गंगोत्री है। सरकारों की चिंता का केंद्र आर्थिक वृद्धि है, जीडीपी में वृद्धि है। व्यापार बढ़ेगा, रोजगार बढ़ेगा और बेहतर चीजें मिलेंगी तो स्वाधीनता में भी वृद्धि होगी। अधिकाधिक विदेशी पूँजी निवेश - अधिकाधिक स्वाधीनता। अधिक स्पर्धाशील वेतन और सुविधाएं - अधिक स्वाधीनता। इंटरनेट का अधिक उपयोग - अधिक स्वाधीनता। जितना अधिक पैसा - इंटरनेट, मीडिया और राजनीति में उतना बड़ा जाल और उतनी अधिक स्वाधीनता। पैसा ही स्वाधीनता के केंद्र में है!